Fortjenesten var sølle, men generne for passagererne omfattende, da S-tog stoppede efter kabel-tyverier

Godt 166.000 passagerer på S-togene i København blev forsinket, fordi en 38-årig rumæner i januar syv gange stjal kobber-kabler langs skinnerne, så tog-driften blev indstillet i timevis.

Det fremgår af anklageskriftet mod den 38-årige rumæner, der i næste uge stilles for retten i Glostrup, hvor politiet kræver ham idømt en længere fængselsstraf, ikke kun for tyveri, men også for omfattende forstyrrelse af S-togsdriften.

Det kan straffes med op til seks års fængsel efter straffelovens § 193.

- Vi anser det for meget groft, fordi rigtigt mange mennesker er blevet generet. Jeg lægger op til, at han skal idømmes en fængselsstraf, som skal udmåles i måneder, siger senioranklager Steen Ulriksen til Ekstra Bladet.

Var allerede dømt og udvist

Rumæneren blev i oktober sidste år dømt for kabel-tyverier og udvist. Men allerede i januar i år var han retur i Danmark, hvor han, ifølge tiltalen, fortsatte med at klippe Banedanmarks kobber-kabler i stykker for at sælge dem til skrot.

Politiet mener, at han solgte kobber-kablerne til et skrotfirma i København mod kontant betaling.

I tidligere sager har hæler-prisen på stjålet kobber været højst 40 kr. pr. kilo.

Se også: Rumæner fængslet for kabel-tyverier til 7,5 millioner kr.

Den 38-årige blev anholdt i slutningen af januar og efterforskningen har med hjælp af tekniske beviser bundet den 38-årige til syv kabel-tyverier.

Han har formentlig haft flere medhjælpere, som politiet ikke har identificeret.

DSB og Banedanmark har gjort generne og omkostningerne ved de syv kabel-tyverier op.

Der blev stjålet i alt 350 meter kobber-kabler til en værdi af 43.280 kr.

Togdriften måtte indstilles i adskillige timer og DSB indsatte samlet 215 busser til at transportere de 166.356 passagerer, som blev berørt af tog-stoppet.

DSB´s samlede omkostninger til forsinkelserne og busdriften blev på godt 1,7 millioner kroner, lyder det i anklageskriftet.

Havde indrejseforbud: Rumænsk kabeltyv anholdt

S-togs driften måtte indstilles i samlet cirka 80 timer på de berørte strækninger, fremgår det af anklageskriftet.

Den 38-årige rumæner kan under den kommende retssag også imødese et erstatningskrav i millionklassen fra DSB, som rumæneren efter al sandsynlighed ikke har en chance for at betale.

Politiet kræver denne gang rumæneren udvist af Danmark i seks år.

Se også: Kobbertyve koster DSB 4,6 millioner kroner